দ্বিতীয় যে গবেষণা অভিজ্ঞতাটির কথা উল্লেখ করবো সেটা কলম্বিয়া বিশ্ববিদ্যালয়ের ধাত্রীবিদ্যায় মাস্টার্স প্রোগ্রামের পরিচালক লরা জেইডেসস্টেইনের দীর্ঘ মেয়াদী একটি এথনোগ্রাফিক গবেষণা কাজ। শিক্ষকতার পাশাপাশি গবেষক নিজেও বাচ্চা ধরার কাজ করে থাকেন। ২০১১ সালে আমি তার কাজের একটি পর্বে সামান্য অনুবাদক হিসেবে সঙ্গী ছিলাম। তার গবেষণার উদ্দেশ্য বিদ্যাজাগতিক। তিনি আমেরিকা বেশী আধুনিক না বাংলাদেশের ধাত্রীরা বেশী ঐতিহ্যবাহী এসব বিচারে না গিয়ে বাংলাদেশের সাভার ও ধামরাই এলাকায় দীর্ঘ (এবং স্বল্প) সময় ধরে দাইয়ের কাজ করছেন এমন নারীদের সাথে নিজের অভিজ্ঞতা ভাগাভাগি করার পদ্ধতিতে তার গবেষণা প্রশ্নের উত্তর খুঁজছিলেন। আমি এখানে তাঁর গবেষণার সার্বিক মূল্যায়নে যাচ্ছি না। আগ্রহীরা তাঁর প্রকাশিত প্রবন্ধ পড়ে নিতে পারেন। আমি এখানে পাঠকের সাথে আলাপ করতে চাই দাইদের সাথে সাক্ষাৎকারে সাহস ও বীরত্ব ধারণাগুলো নিয়ে আমার একান্ত যে উপলব্ধি অর্জন হল সেটা নিয়ে।